順化皇城

順化皇城（粵拼：seon6 faa3 wong4 sing4；越南文：Hoàng thành Huế／皇城化），又叫大內（daai6 noi6；Đại Nội／大内），喺越南順化市，順化古城嘅中央，係越南阮朝嘅故宮，亦係越南現存規模最大嘅古建築羣。1993年同順化京城一齊以「順化故都遺跡建築群」嘅名義列入聯合國教科文組織嘅世界文化遺產名錄。

歷史
順化本來係屬於占城，後尾畀越南攞咗。鄭阮紛爭時期，順化成為廣南阮主嘅統治中心。1635年到1687年，廣南阮氏領主阮福瀾（神宗）、阮福瀕（太宗）喺度建立金龍城作為京城。之後經過阮福溙（英宗）、阮福濶（世宗）兩代人嘅擴建，改名富春（Phú Xuân／富春）。阮福濶喺度起咗金華殿、光華殿、瑤池閣、朝陽閣、光文殿、就樂殿、正冠堂、中和堂、怡然堂、暢春堂、瑞雲亭、同樂軒、內院庵、絳香亭等等嘅宮殿亭閣，並喺香江上游起咗建陽春府，裡面有長樂殿、閱武軒等等嘅建築。
阮福映建立阮朝、定都順化之後，喺原有宮殿嘅基礎上，仿照北京紫禁城嘅規制，大規模擴建皇宮。嘉隆三年（1804年）四月，開始宮城營建工作，負責人有阮文謙、黎質、范文仁等等。

佈局
順化皇城位於順化京城南面，係正方形佈局，採取中軸對稱嘅平面佈置，起咗城牆，四面圍有護城河。南邊嘅正門係午門，午門入面係正殿太和殿。太和殿嘅左邊係太廟、肇廟，右邊係世廟、興廟，北邊係大宮門，門入面係阮朝嘅帝后妃嬪同太子等人居住嘅紫禁城。喺紫禁城嘅外西側有太后同太妃住嘅壽祉宮、興寧宮，而外東側有御苑幾暇園同瀛洲。皇城裡面重有內務府、御醫院、尚膳所、象廠、馬廠等等嘅服務性建築。

城牆
順化皇城嘅城牆，周長六百四十丈一尺（2500米），南北長一百五十一丈（604米），東西寬一百五十五丈五尺（620米）。城牆高一丈五寸（6.5米），厚二尺六寸（1.04米）。
金水池，係順化皇城嘅護城河，喺嘉隆年間開鑿，明命十四年擴建。

午門
午門（Ngọ Môn）係順化皇城南邊嘅正門。佢嘅前身係南關台，係凸出皇城城牆嘅長方形墩台建築，係嘉隆年間起嘅，台上有乾元殿。台下面嘅左右城牆都有開門，東邊係左端門，裡面有文公署，西邊係右端門，裡面有武公署。明命四年（1823年），文、武公署改名做左、右朝堂。明命十三年（1832年）八月，阮朝聖祖（明命帝）下令將南關台改建做午門，明命十四年正月起好。
改建之後嘅午門，係模仿清朝北京皇宮嘅午門，平面係凹字形，城台開五道門闕：中央嗰道門叫午門，係阮朝皇帝專用嘅門道；午門兩邊嘅門道係左右夾門，再外邊嘅兩個門道係左右闕門。城台上面起有五鳳樓，左右雙闕上設有待漏院。1945年8月30日，保大帝喺午門城樓舉行退位儀式，將象徵住權力嘅國璽同寶劍交畀越南獨立同盟會嘅代表陳輝燎、阮良朋同古輝近。

大旗台
大旗台（Kỳ Đài）位於午門出面，喺嘉隆八年（1809年）起，紹治六年（1846年）改建，正面同御屏山遙相對應。旗台分做三層，下層高一丈四尺（5.12米），中層高一丈四尺五寸（5.80米），上層高一丈五尺（6米）。有儀式活動嗰陣，旗台就升掛旗幟，平時就做瞭望台。旗桿最初係木造，分成兩段，高29.5米，上設望鬥（瞭望哨位）；後尾因為幾次都畀颱風折斷，喺成泰十年（1904年）換成鋼管，分做三段，高57米。1947年旗桿喺法越戰爭之中再次被毀，第二年用鋼筋石屎接返好。

其他城門、城台
東關台，設喺皇城嘅東牆正中，係凸出城牆之外嘅長方形墩台。墩台下邊正對住護城河上面嘅橋樑，進入皇城必須由台下經過，從城台右側嘅顯仁門入城。呢種設計喺打仗嗰時，可以憑藉關台居高臨下，阻擊宮城出面嘅敵人。
顯仁門（Cửa Hiển Nhơn），位於東關台嘅右邊（南面），係順化皇城嘅東門。佢係兩層牌坊式石建築，下層闢有三道拱券門洞，上層為三券，上覆黃色琉璃瓦同火柱、日輪等磚雕。而門柱上有青瓷同彩色琉璃浮雕。
西關台，設喺皇城嘅西牆正中，係凸出城牆之外嘅長方形墩台。
彰德門（Cửa Chương Đức），位於西關台嘅左邊（南面），係順化皇城嘅西門。形制同顯仁門一樣。
北關台，位於皇城嘅北牆正中，係凸出城牆之外嘅長方形墩台。1923年，啟定帝喺台上起咗四方無事樓（Lầu Tứ Phương Vô Sự）。1968年毀於順化戰役，2001年重建。
和平門（Cửa Hoà Bình），位於北關台嘅右邊（東面），係順化皇城嘅北門。喺嘉隆三年起，初頭叫做拱辰門。明命二年（1821年）五月改名做地平門，明命十四年再改名做和平門。成泰六年（1894年）有維修過，保大八年（1933年）再次改建。現存城門嘅形制係三開間門廳式建築，闢三門，外牆塗做黃色，上覆黑色屋瓦。
皇城嘅四個城台同四道城門，而家仍然保存完好。

太和殿
太和殿（Điện Thái Hoà）位於午門入面，太液池嘅北邊，嘉隆三年（1804年）開始起，嘉隆四年正月完工。嘉隆五年五月，阮朝世祖阮福映喺太和殿舉行登基典禮，陳設大朝儀，羣臣進奉金冊。
太和殿最初係喺現地址嘅北邊，即係而家嘅大宮門嗰度。明命十三年（1832年）八月，明命帝下令將太極殿移到南邊嘅空地「將軍廠」重建，喺午門嘅所在位置起大宮門，作為皇城嘅正門。成泰三年（1891年）、十一年（1899年）曾經維修過太和殿，1923年為咗慶祝啟定帝嘅四十大壽而再次擴建。
太和殿係前後兩殿相連而成，面闊九間，進深七間，面積大約有1200平方米，屋頂重簷，鋪黃色琉璃瓦，並嵌有彩色瓷雕同御製詩歌瓷片。太和殿殿基高兩米，中闢七門，喺殿內嘅裡頭設有皇帝寶座同寶遮。殿裡面有80條木質立柱，都係髹朱漆，裝飾有金漆雲龍浮雕，地面係鋪花石同黑色大理石。
太和殿前面有清化石砌成嘅石台丹陛，叫做大朝儀或者大朝院（Sân Đại Triều），分為第一拜庭和第二拜庭兩級，喺丹陛嘅下面，陳設有銅製鍍金嘅獅子。太和殿嘅南面係太液湖（Hồ Thái Dịch），湖上面有中道橋（Cầu Trung Đạo），橋上起有兩座銅製嘅櫺星門，兩道門嘅南面題額分別係「正直蕩平」、「高明悠久」，北面題額分別係「居仁由義」、「中和位育」。太液湖嘅東邊係左待漏院，西邊係右待漏院。
太和殿係越南阮朝皇帝權力嘅象徵，亦係舉行皇帝登基、皇帝壽誕、迎接重要使臣，同埋每月（農曆初一、十五）舉辦兩次嘅大朝儀等等重要朝儀嘅地方。舉行大朝儀嗰陣，太和殿入面就擺皇帝寶座，祗有四柱官同皇親國戚先至可以入殿謁見。其他官員都要喺大朝院，由正一品排隊到從九品，文官企喺左邊，武將企喺右邊。從正一品到從九品嘅位階，都記低喺朝院嘅兩行石標度，官員就根據石標嘅位置確定自己企喺邊度。
法越戰爭之中，法軍同越盟嘅軍隊曾經喺1947年2月喺順化皇城入面打仗。雖然太和殿喺呢場仗度完好無損，但就喺1968年嘅順化戰役裡頭受破壞，1970年重建，跟住喺1981年、1985年同1992年都多次進行維修。

太廟、肇廟
太廟（Thái Miếu），又叫做太祖廟（Thái Tổ Miếu），位於太和殿東邊，皇城嘅東南角。原本係廣南阮主祭祀祖先嘅宗廟，西山阮朝嗰陣被毀。嘉隆元年（1802年），阮福映攞返富春，喺原太廟嘅位置設立臨時拜殿，嘉隆六年（1807年）再命黎文豐主持修復太廟。嘉隆十八年（1819年）太廟起成，主持者張進寶、阮文雲、阮科明等人同從役軍士獲賞5000緡。明命元年又起太廟神庫、神廚。
太廟面闊九間，周圍設有迴廊，殿內中央供奉廣南國九代阮主嘅神主牌。正中間係太祖嘉裕帝（仙主）阮潢同皇后嘅牌位，其他各帝后嘅神位就按昭穆順序佈置。左邊昭位依次係熙宗孝文帝（佛主）阮福源、太宗孝哲帝（賢主）阮福瀕、顯宗孝明帝（明主）阮福淍、世宗孝武帝（武主）阮福濶（阮福映之祖父）同佢哋嘅皇后；右邊穆位依次係神宗孝昭帝（上主）阮福瀾、英宗孝義帝（義主）阮福溙、肅宗孝寧帝（寧主）阮福澍、睿宗孝定帝（定主）阮福淳同佢哋嘅皇后。
太廟東邊係隆德殿（祭祀太祖）同埋昭敬殿（祭祀世宗），西邊係穆思殿（祭祀睿宗），每年喺皇帝忌日嗰時舉行祭祀典禮。而穆思殿北側嘅小殿就祭祀土地神。太廟正殿嘅前庭係穆清閣，樓下係門道，明命十一年（1830年）改名綏成閣，成泰年間拆除。綏成閣左右係矮牆，東面係延禧門，佢上面係鍾樓，西面為光禧門，佢上面係鼓樓。矮牆出面有左右廡，喺嘉隆十二年起，供奉阮朝嘅建國元勳、功臣。太廟嘅四圍起有圍牆，東門係顯承門，西面係肅相門，北牆東邊係元祉門，西邊係長祐門。綏成閣南面係太廟門，門前嘅左右擺咗對石獅。
肇廟（Triệu Miếu），又叫做肇祖廟（Triệu Tổ Miếu），位於太廟牆外北邊，內務府嘅南面，係嘉隆三年起。原名「皇考廟」，祭祀廣南國太祖嘉裕皇帝阮潢嘅老竇阮淦（肇祖靖皇帝）神主。正殿係越南特有嘅前後兩楹建築，周圍有迴廊，東邊係神庫，西邊係神廚，東、西、北方起有小塔。肇廟四周圍牆，北牆開集慶門、衍慶門，南牆開元祉門、長裕門。
太廟喺1947年法越戰爭嘅時候焚毀，肇廟重喺度。

世廟、興廟
世廟（Thế Miếu），又叫做世祖廟（Thế Tổ Miếu），位於太和殿西邊，皇城嘅西南角。喺明命二年起，係供奉阮朝諸帝神位嘅宗廟。正中間係世祖高皇帝（嘉隆帝）阮福映、承天皇后、順天皇后嘅神位，左邊昭位依次係聖祖仁皇帝（明命帝）阮福晈、翼宗英皇帝（嗣德帝）阮福時、景宗純皇帝（同慶帝）阮福昪同佢哋皇后嘅神位；右邊穆位依次係憲祖章皇帝（紹治帝）阮福暶、簡宗毅皇帝（建福帝）阮福昊、弘宗宣皇帝（啟定帝）阮福晙同佢哋皇后嘅神位。被廢同被迫退位嘅恭宗（育德帝）、朗國公（協和帝）、咸宜帝、成泰帝、維新帝重有末代保大帝嘅神主都冇入到世廟。但而家重修後，咸宜、成泰入咗昭位，維新入咗穆位。
世廟正殿嘅前庭係顯臨閣（Hiển Lâm Các），形制類似太廟嘅綏成閣，左邊係峻烈門，佢上面係鐘樓；西邊係豐功門（後尾改名咗崇功門），佢上面係鼓樓。世廟東面係更衣殿，西面係土地神祠。世廟周圍有圍牆，東門係啟迪門，西門係崇成門，北牆東邊係顯祐門，西邊係篤祐門，南邊係世廟門。
顯臨閣嘅後庭（北面）陳列有九鼎（Cửu Đỉnh），喺明命十七年（1836年）鑄造，鼎上面有日月、山川、花草等圖案。九鼎以廣南阮主同阮朝皇帝嘅諡號命名，中央係高鼎（Cao đỉnh），高153厘米，直徑101厘米，左一係仁鼎（Nhân đỉnh），左二係英鼎（Anh đỉnh），左三係純鼎（Thuần đỉnh），左四係裕鼎（Dụ đỉnh）；右一係章鼎（Chương đỉnh），右二係毅鼎（Nghị đỉnh），右三係宣鼎（Tuyên đỉnh），右四係玄鼎（Huyền đỉnh）。
興廟（Hưng Miếu），又叫做興​​祖廟（Hưng Tổ Miếu），位於世廟牆外北面，奉先殿嘅南邊。喺明命二年（1821年）起，正殿係越南特有嘅前後兩楹建築，四周圍有迴廊。殿內供奉阮朝開國世祖高皇帝嘅老竇，廣南武主嘅仔阮福㫻（興祖孝康皇帝）同皇后。興廟殿前面同左右係三面圍牆，東面係章慶門，西面係毓慶門，南牆兩個門同世廟北牆嘅兩個門相重，分別係應祥門（世廟應祐門）同致祥門（世廟顯祐門）。
世廟同九鼎重喺度，但興廟就毀於1947年嘅法越戰爭中，1951年由端徽皇太后出資重建。

奉先殿
奉先殿（Điện Phụng Tiên）位於肇廟北面，皇城嘅西邊，同彰德門、西關台好近。喺嘉隆十三年（1814年）三月起，初頭叫做皇仁殿。最初係攞來停放嘉隆帝皇后嘅梓宮，嘉隆十八年又停放嘉隆帝嘅梓宮，後廊安置​​先帝側妾居住，明命元年遷往新營建嘅慈壽宮。明命十年改名奉先殿，前楹十一間，正楹九間，殿內供奉嘉隆、明命、紹治、嗣德四帝同諸皇后嘅神位。
奉先殿喺1968年順化戰役嘅時候燒咗，而家得返圍牆、殿基同廟門遺跡。

紫禁城
紫禁城（Tử Cấm Thành），又叫做宮城（Cung thành／宮城），位於皇城中央嘅偏后區域，嘉隆元年（1802年）十一月規劃，明命三年（1822年）將太和殿南遷，常朝同內寢區域起圍牆，改名做紫禁城，主要建築都係黃色外牆。城牆高九尺三寸（2.81米），厚一尺五寸（0.54米），周長三百零六丈（930米），東西寬八十一丈（245米），南北深七十二丈六尺（220米）。
紫禁城總共有七道門。南面正門係大宮門，東面係興慶門、東安門，西面係嘉祥門、西安門，北面係祥鸞門、儀鳳門。紫禁城採取中軸對稱佈局，大宮門、勤政殿、乾成殿、坤泰殿、建中樓形成一條中央軸線，兩邊對稱佈置嘅係左廡、右廡，文明殿、武顯殿，光明殿、貞明殿，養心院、順徽院，外圍就佈置閱是堂、太平樓、紹芳園、六院，同埋內務府、侍衛值房、尚膳所、御醫院等等嘅內廷服務機構。

勤政殿區域
大宮門（Đại Cung môn），喺明命十四年起。原本嘅位置係太和殿，左邊係左肅門，右邊係右肅門。明命十四年起大宮門，門額係「乾成宮」三個字。
勤政殿（{{lang|vi|Điện Cần Chánh），始建於嘉隆三年（1804年，後尾喺嘉隆十年（1811年）、嘉隆十八年（1819年）、明命十二年（1831年）、成泰十一年（1899年）多次重修。外觀同太和殿類似，面闊九間，係阮朝皇帝處理政事、接見外國使臣嘅常朝殿。
文明殿（Điện Văn Minh），喺明命五年起，喺勤政殿東面，初頭叫做武顯殿，明命十四年改名，係便殿同朝議嘅地方。
武顯殿（Điện Võ Hiển），喺明命五年起，喺勤政殿西邊，初頭叫文明殿，明命十四年改名，係便殿。
左廡（Tả vu），位於勤政殿前庭嘅東廡。右值房係機密院辦公處，左值房係內閣辦公處。
右廡（Hữu vu），位於勤政殿前庭嘅西廡，左右值房都係內閣辦公處。
呢個區域嘅所有建築，除咗左、右廡之外，其他都喺1968年順化戰役受到徹底破壞。

乾成殿區域
乾成殿（Điện Càn Thành），位於勤政殿嘅北面，係皇帝寢宮。喺嘉隆三年起，初頭叫中和殿，明命十四年（1833年）改名做乾泰殿，係前後兩楹建築，面闊九間，前殿叫做乾成宮。
光明殿（Điện Quang Minh），喺嘉隆九年起，喺乾成殿前庭嘅東面，係太子嘅寢宮。
貞明殿（Điện Trinh Minh），喺嘉隆九年起，喺乾成殿前庭嘅西邊。
明慎殿，喺明命十一年起，喺乾成殿嘅東軒，殿前有光文池，池西係四方無事閣，池北係自僵樓，池東係日成樓。成泰年間拆除。
呢區所有建築全部喺1968年嘅順化戰役期間被徹底破壞。

坤泰殿區域
坤泰殿（Điện Khôn Thái），位於乾成殿北邊，係皇后寢宮，面闊九間。喺嘉隆六年起，初頭叫坤元宮，明命十四年將前楹改名做「高明中正殿」。
養心院（Viện Dưỡng Tâm），位於坤泰殿前庭嘅東面，院嘅東邊係清暇書樓，樓嘅北面係淡然書舍，都喺成泰年間拆咗。
順徽院（Viện Thuận Huy），位於坤泰殿前庭嘅西邊，係后宮「六院」（Lục Viện）嘅首院。
靜觀院，位於高明中正殿嘅東軒，北面係澄光榭，榭嘅北邊係內御河。
呢區所有建築全部喺1968年嘅順化戰役期間被徹底破壞。

建中樓區域
建中樓（Lầu Kiến Trung），喺紫禁城中軸線嘅北邊，樓東係紫禁城嘅東北門祥鸞門，西面係紫禁城嘅西北門儀鳳門。原本係明命八年（1824年）起嘅明遠樓，呢棟樓畀紹治帝列做「神京二十景」之一嘅「重明遠照」。嗣德二十九年（1876年）因為建築老朽而拆咗。維新七年（1913年）喺原址起悠久樓，係夾雜越南風格嘅法式樓房建築。啟定六年（1921年）擴建，啟定八年（1923年）完工，並改名做建中樓，係面闊66米嘅巴洛克式樓房。阮朝末年，保大帝同皇后經常住喺度。1947年2月，建中樓喺法越戰爭中被摧毀，而家得返建築基址。
御前文房（Ngự Tiền Văn phòng），位於建中樓嘅東面，係御前文書機構，1947年2月被摧毀。

閱是堂區域
閱是堂（Duyệt Thị Đường），位於光明殿東牆出面，是宮入面嘅戲樓，亦係順化皇城裡面體量最大嘅建築之一。喺明命七年（1826年）起，裡面係兩層樓閣。1962年改做順化國立音樂學院嘅校址。
太平樓（Thái Bình Lâu），喺閱是堂嘅東邊，係皇家藏書樓。
尚膳所，喺閱是堂嘅南面，喺嗣德六年（1853年）起。
御醫院，喺尚膳所嘅東邊，喺嗣德六年起。南牆出面係侍衛值房、謹信司、儀仗庫等機構。
呢區嘅建築多數毀於戰亂同修繕不善，閱是堂已經喺1995至2002年間重建咗，成為越南古代宮廷音樂嘅演出場地。

其他建築
紹芳園（Vườn Ngự Uyển），位於閱是堂北牆出面，紫禁城嘅東北角，係皇帝御花園，面積大約佔紫禁城嘅六分之一。園內由紫禁城出面嘅金水湖引水，開鑿玉液池，東牆起有城隍廟，供奉皇城城隍同靈應神。園內有平面呈卍字形嘅皇福殿，同埋八角亭、明達四亭、仁智堂、太平御覽書樓、翠光樓、弘恩寺、威靈相祐廟（關帝廟）等建築，後尾都喺成泰年間拆咗。
六院（Lục Viện），位於紫禁城嘅西北角，包括坤泰殿西廡嘅順徽院（Viện Thuận Huy），同埋位於佢西邊嘅端順院（Viện Đoan Thuận）、端和院（Viện Đoan Hoà）、端徽院（Viện Đoan Huy）、端莊院（Viện Đoan Tường）、端祥院（Viện Đoan Trang）六組院落，係阮朝妃嬪居住嘅后宮區域，而家已經冇咗。

西路后宮
延壽宮（Cung Diên Thọ），又叫壽祉宮，係皇太后嘅寢宮，位於紫禁城西牆出面，奉先殿嘅北邊，長生宮嘅南邊。正門係壽祉門，門入面係壽祉宮，壽祉宮之後係寧壽宮。寧壽宮原本叫長壽宮，係嘉隆三年（1804年）起嘅。嘉隆十五年，為咗同皇太子起清和殿，所以拆咗長壽宮，攞佢啲木料來用。明命元年（1820年）重建，改名做慈壽宮。嗣德帝時期改叫嘉壽殿，成泰十三年（1901年）又改返做寧壽宮。壽祉宮前庭嘅西邊，係越南風格嘅兩層樓房靜明樓，喺保大七年（1932年）起，係同慶帝皇后養病嘅地方。1947年建中樓喺法越戰爭嘅時候被破壞，保大帝試過住喺呢度。壽祉宮前庭嘅東面係左恭，有長廊同紫禁城坤泰殿相連（而家冇咗）。
長生宮（Cung Trường Sanh），又叫長寧宮（Cung Trường Ninh），位於延壽宮嘅北面，皇城嘅西北角，係太皇太后嘅寢宮，喺明命三年（1822年）起。喺長生宮同延壽宮之間，曾經起有五代同堂（壽泰殿）同埋萬福樓，後尾拆咗。

苑囿
幾暇園（Vườn Cơ Hạ），位於皇城嘅東北角，明命帝即位之前曾經喺度住過，呢度重設有天府（內庫）。明命帝即位之後，喺明命十八年（1837年）大幅度增建、擴建。園內有欽文閣、賞勝樓、和風榭、可月廊、福聚洞、湖津柳浪、賽武江等景點。欽文閣係阮朝皇帝舉行經筵儀式嘅地方，成泰十七年（1904年）拆咗。園嘅北邊係金水湖，湖嘅中間係瀛洲島。
瀛洲，位於和平門內嘅東北角，係以金水湖同瀛洲島為中心嘅水景景區，有海靜年豐閣、無限意樓、成樓、吉雲堂、思蔭榭、誠心榭、傳心榭、湖心亭、觀德亭、八風從律亭、步月亭、掖香亭、七檻亭、蔭綠軒、清可居、倦槎、安舫、天壺島、鎮北島、金水橋、芳英堤等建築。

內府機構
內務府（Phủ Nội Vụ），原本位於紫禁城興慶門嘅東邊，明命十八年移到紫禁城東邊顯仁門裡面，肇廟北邊，幾暇園南邊嘅位置。佢係阮朝內廷嘅供奉場所，有友收所、內造所、督工所等建築同埋倉庫。內務府而家剩低嗰兩層樓房建築，係保大十三年（1933年）先至起嘅。
馬廠，又叫御馬所，係宮裡頭嘅養馬場所，設喺太和殿左右，由上駟院管轄，另外喺京城東南門嘅寧謐坊亦設有外馬廠。
象廠，係飼養御象嘅場所，位於太和殿左右，馬廠嘅南邊。成泰二年集中喺太和殿西面。另外順化京城裡面嘅東泰坊、南明坊，京城出面嘅金龍社、楊春社，都設有京象廠。
將軍廠，原本位於而家太和殿嘅位置，係鑄炮嘅地方，明命元年六月設立，明命六年曾經喺度鑄造九鼎。明命十三年在喺將軍廠嘅位置起太和殿，將軍廠嘅九門銅砲就移咗去皇城午門出面嘅金水池北邊，午門嘅東面係左大將軍廠，午門嘅西面係右大將軍廠。